Ravenarium

Ravenarium je slovenská death/black metalová hudobná skupina, ktorá bola založená v roku 1997 v Bratislave.

História 
Zakladajúcimi členmi boli Peter Fedorčák alias Feďa (gitara, spev) a Andrej Máte alias Ajo (bicie), neskôr sa k nim pridali Matúš Dóša (basgitara), a gitaristi Luboš Šmidák a Peter Kovár.

Kapela nahrala v roku 1999 prvé demo s rovnomenným názvom Ravenarium a absolvovala množstvo koncertov po celom Slovensku.

Ďalší a zatiaľ posledný počin prišiel na svet v roku 2002 s názvom Sounds for a dying Age, kde kapela zaujala neuveriteľnou melodikou, rýchlosťou, dynamikou, množstvom nápadov a v neposlednom rade experimentovaním prekračujúcim hranice metalových štýlov.

Skupinu opustil v roku 2003 Luboš, Peťo aj Andrej, po následných personálnych obmenách vystupovala kapela s bubeníkom skupiny Craniotomy, menovite Lukáš Šiška alias Šuška, pridal sa gitarista Juraj Ivaško a koncertne ešte chvíľu potiahol aj basák Matúš. Tí ale taktiež pomaly z kapely odišli.

Rozpad nebol ohlásený, no jediný zostávajúci člen Feďa vyhlásil, že kapela je zmrazená a priebežne individuálne dával do kopy nový materiál. V roku 2011 prijal pozvanie za bicie Juraj Bajzík alias Pegas, vtedy hrajúci s bandou Based on Greed a na basgitaru prišiel Milan Šagát alias Sargon, z vtedy rozpadnutej kapely The Crypt. Ako druhého gitaristu Feďa oslovil Peťa Kovára a ten sa do kapely vrátil. Reunion sa pomaly pripravoval, avšak Pegas dostal možnosť odísť pracovať a žiť do zahraničia a tak kapelu opustil. Kapela aj bez bubeníka pripravovala a nacvičovala materiál, a až začiatkom roku 2014 sa ku kapele pripojil bubeník Lukáš Michálek alias Tuky. Na poste gitaristu sa ešte udiala výmena aj v roku 2015, kedy Peťa Kovára vystriedal za gitarou Peter Nagy alias Anguis zo skupiny Vortex Unit, na basovom poste začiatkom roka 2017 Sargona zastúpil Martin Vacula alias Vaco z Bratislavskej death metalovej bandy Abort to be born. Posledná personálna úprava prišla v decembri 2018, kedy sa do kapely vracia Luboš, keďže Peter Nagy sa chystá naplno venovať Vortex Unit, každopádne nový album bol v štúdiu nahratý v pôvodnej zostave.

Návrat havraniarov na pódium sa udial vo februári 2016 v Bratislavskom Randal klube. Videá z koncertu s profi zvukom boli zverejňované priebežne na kanáloch kapely.

V lete 2016 kapela začala nahrávať demo studio session „BiggTime“ a v roku 2017 ho zverejnila na internete.

Ravenarium je momentálne plne aktívna kapela, má nacvičené aj staršie známejšie skladby pre koncertné účely, no sústreďuje sa predovšetkým na nový materiál, ktorý sa aktuálne finalizuje v štúdiu a bude vydaný v roku 2022.

Diskografia

Oficiálne albumy 
 2002 – Sound for a dying Age

Demá a EP 
 1999 – Ravenarium (demo)

Externé odkazy 
 Youtube  - youtubový kanál kapely Ravenarium
 Instagram - Insta účet kapely Ravenarium
 Facebook - FB účet kapely Ravenarium
 bandcamp.com - Ravenarium stream a download na stránke Bandcamp
 bandzone.cz - Ravenarium na českom portáli Bandzone
 metal-archives.com – Ravenarium na Encyclopaedia Metallum
 Beswebzine - rozhovor s lídrom kapely z roku 2016

Hudobné skupiny z 1997
Slovenské deathmetalové hudobné skupiny
Slovenské blackmetalové hudobné skupiny